b"\n_START_ARTICLE_\nLic\xc3\xa8nids\n_START_SECTION_\nMorfologia\n_START_PARAGRAPH_\nNormalment s\xc3\xb3n de grand\xc3\xa0ria petita. Habitualment existeix un dimorfisme sexual accentuat: el cas m\xc3\xa9s t\xc3\xadpic est\xc3\xa0 representat per esp\xc3\xa8cies en les que els mascles tenen l'anvers de les ales blau (d'aqu\xc3\xad ve el nom de blavetes) i les femelles marr\xc3\xb3._NEWLINE_Hi ha moltes esp\xc3\xa8cies similars entre si, cosa que dificulta les identificacions. Ara b\xc3\xa9, les difer\xc3\xa8ncies en la coloraci\xc3\xb3 de fons i en el dibuix (especialment del revers de les ales posteriors) poden facilitar la tasca en molts casos._NEWLINE_Les erugues s\xc3\xb3n rabassudes i tenen cert aspecte a cotxinilla. Generalment estan ben camuflades i tenen una gran adaptaci\xc3\xb3 a la planta nutr\xc3\xadcia. Les pupes tamb\xc3\xa9 s\xc3\xb3n rabassudes: curtes en relaci\xc3\xb3 al di\xc3\xa0metre.\n_START_SECTION_\nEcologia\n_START_PARAGRAPH_\nEls mascles de moltes esp\xc3\xa8cies es congreguen sobre el terra humit, de vegades en grans grups i perllongadament, per extreure sals de sodi dissoltes en l'aigua._NEWLINE_La mirmecof\xc3\xadlia \xc3\xa9s habitual entre les erugues. Aquestes posseeixen una gl\xc3\xa0ndula dorsal al des\xc3\xa8 segment que segrega una subst\xc3\xa0ncia ensucrada d'alt contingut energ\xc3\xa8tic que atrau a les formigues; a canvi les formigues les protegeixen de d\xc3\xadpters i himen\xc3\xb2pters parasitoides. Aquestes associaciones s\xc3\xb3n facultatives i per tant no s\xc3\xb3n imprescindibles._NEWLINE_D'altra banda, en altres esp\xc3\xa8cies aquesta associaci\xc3\xb3 s\xc3\xad que \xc3\xa9s imprescindible i ha derivat en el parasitisme. En aquests casos la formiga s'enduu l'eruga al niu i aquesta s'alimenta de les larves i pupes de les formigues fins a completar el creixement i fer la cris\xc3\xa0lide. Mentrestant, l'eruga segueix rebent les atencions de les formigues."